પીએસઆઈ દેસાઈ પેટ્રોલિંગમાં હતા, તેઓ તરત જ સ્થળ ઉપર પહોંચ્યા. ચોરી, લૂંટ, ધાડોમાં તપાસ ત્વરિત શરૂ કરવી પડે. પહેલાં તપાસ પછી ફરિયાદ ! શેભર ગોગ મહારાજનું મંદિર સરસ્વતી નદિનાં કિનારે છે. બાજુમાં ટેકરીઓ અને જંગલવિસ્તાર. શાંત જગ્યા. મંદિરની વિશાળ જગ્યામાં ધર્મશાળા પણ છે, પાંચમના દિવસે લોકો દર્શને આવે. વર્ષમાં ત્રણ-ચાર મેળા ભરાય. દિવસે ભક્તજનો આવે-જાય. રાત્રે પૂજારી, બે-ત્રણ સેવકો, ત્રણ એસટી બસના ડ્રાઇવર્સ-કંડક્ટર્સ અને ગ્રામરક્ષકદળના બે માણસો સિવાય કોઈ જોવા ન મળે. શેભર ગોગનાં બે મંદિર છે, એક નવું બીજું જૂનું. બે મંદિર વચ્ચે એકાદ કિલોમીટર જેટલું અંતર. બંને બાજુ રેતીના ઢગલા, નાની ટેકરીઓ અને કાંટાળા બાવળ. એકલા માણસને ડર લાગે તેવી આ જગ્યા ઉપર લૂંટ થઈ હતી.